CELEX: 32015R0491
Language: sk
Date: 2015-03-23 00:00:00
Title: Nariadenie Komisie (EÚ) 2015/491 z  23. marca 2015 , ktorým sa mení nariadenie (EÚ) č. 605/2014, ktorým sa na účely zavedenia výstražných a bezpečnostných upozornení v chorvátskom jazyku a prispôsobenia technickému a vedeckému pokroku mení nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí  Text s významom pre EHP

24.3.2015   
            
            
               SK
            
            
               Úradný vestník Európskej únie
            
            
               L 78/12
            
         NARIADENIE KOMISIE (EÚ) 2015/491
   z 23. marca 2015,
   ktorým sa mení nariadenie (EÚ) č. 605/2014, ktorým sa na účely zavedenia výstražných a bezpečnostných upozornení v chorvátskom jazyku a prispôsobenia technickému a vedeckému pokroku mení nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (1), a najmä na jeho článok 37 ods. 5,
   keďže:
   
               (1)
            
            
               Nariadením Komisie (EÚ) č. 605/2014 (2) prijatým 5. júna 2014 sa stanovuje od 1. apríla 2015 uplatňovanie nových alebo aktualizovaných ustanovení týkajúcich sa harmonizovanej klasifikácie a označovania niekoľkých látok. V dôsledku určitého oneskorenia postupu prijímania uvedeného nariadenia je prechodné obdobie do uplatňovania nariadenia (EÚ) č. 605/2014 podstatne kratšie než obdobia, ktoré sa uplatňovali pri predchádzajúcich prispôsobeniach technickému a vedeckému pokroku. Desať mesiacov sa nejaví ako dostatočne dlhé obdobie na to, aby sa hospodárske subjekty mohli prispôsobiť novým pravidlám, z ktorých niektoré sa týkajú bežne používaných chemikálií. Dátum uplatňovania by sa preto mal odložiť tak, aby sa umožnilo prechodné obdobie v súlade s praxou predchádzajúcich prispôsobení nariadenia (ES) č. 1272/2008 technickému pokroku.
            
         
               (2)
            
            
               S cieľom zaistiť, aby sa hospodárske subjekty mohli čo najskôr spoľahnúť na odloženie dátumu povinného uplatňovania, je potrebné, aby toto nariadenie nadobudlo účinnosť čo najskôr po jeho uverejnení v Úradnom vestníku Európskej únie.
            
         
               (3)
            
            
               Opatrenia uvedené v tomto nariadení sú v súlade so stanoviskom výboru zriadeného na základe článku 133 nariadenia Európskeho parlamentu a Rady (ES) č. 1907/2006 (3),
            
         PRIJALA TOTO NARIADENIE:
   Článok 1
   V článku 3 nariadenia (EÚ) č. 605/2014 sa odsek 3 nahrádza takto:
   
      „3.   Článok 1 ods. 3 sa uplatňuje od 1. januára 2016.“
   
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 23. marca 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 353, 31.12.2008, s. 1.
   
      (2)  Nariadenie Komisie (EÚ) č. 605/2014 z 5. júna 2014, ktorým sa na účely zavedenia výstražných a bezpečnostných upozornení v chorvátskom jazyku a prispôsobenia technickému a vedeckému pokroku mení nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 167, 6.6.2014, s. 36).
   
      (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).